Зарафшон (колхоз, н. Панҷакент)

«Зарафшон» — колхоз дар ноҳияи Панҷакент, ки соли 1930 дар деҳаи Ворӯи ҷамоати Ворӯ таъсис ёфтааст.

Соҳаҳои асосии фаъолияташ ғаллакорӣ ва чорводорӣ буд. Замини кишти колхоз 790 га-ро ташкил медод. «Зарафшон» ҳангоми ташкилшавӣ 32 нафар аъзо дошт ва аввалин раиси он А. Абдушаҳидов буд. Хоҷагӣ фермаҳои моли майда ва гов дошт. Бештар аз 750 га заминҳои ғаллакорӣ лалмӣ буда, ҳосилнокӣ хеле паст буд. Соли 1961 Наҳри Марғедар ба истифода дода шуд ва нисфи заминҳои корами хоҷагӣ бо об таъмин шуданд. Боғҳои себу зардолу, токзор бунёд гардиданд, фермаи чорводорӣ соҳиби говҳои зотӣ шуд. Миқдору сифати моли майда ҳам тадриҷан беҳтару хубтар гардид. Истеҳсоли гӯшту шир ва мева сол аз сол афзуд. Аз соли 1962 хоҷагӣ ба парвариши тамоку оғоз намуд. Ба туфайли кишти тамоку даромади хоҷагӣ афзуда, зиндагии деҳқонон хубтару беҳтар гардид. «Зарафшон» дар як сол ба давлат аз 450 то 500 т тамоку мефурӯхт. Ҳосилнокӣ аз ҳар га то 30 сентнерро ташкил медод. Фонди тақсимнашавандаи хоҷагӣ ҳар сол ба қадри назаррас зиёд гардида, хоҷагӣ иморатҳои ёрирасон месохт ва техникаи хоҷагии қишлоқ мехарид. Деҳаҳои зебою нави Рукнобод, Гулистон бунёд шуданд, ки мактабҳо, беморхонаҳо, бозору дуконҳо доштанд. Дар солҳои 70-ум навбати дуввуми Наҳри Марғедар ба истифода дода шуд, ки ба туфайли он заминҳои обии хоҷагӣ зиёд гардиданд. Дар ин замина даромаднокии хоҷагӣ афзуда, зиндагии деҳқонон хубтар шуд. Дар солҳои 70-80 асри 20 «Зарафшон» яке аз пешқадамтарин колхозҳои ш. Панҷакент ба ҳисоб мерафт. «Зарафшон» пеш аз барҳамхӯрӣ 1540 сар гов ва 4200 сар моли майда дошт.

Моҳи майи 1991 колхоз ба хоҷагиҳои деҳқонии «Ворӯ», «Тоҷикистон» ва «Гулистон» ҷудо шуд.

 Эзоҳ 

 Адабиёт 


Гурӯҳ:Колхозҳои Тоҷикистон